62023CJ0240_RES
Дело C‑240/23
Herbaria Kräuterparadies GmbH,
срещу
Freistaat Bayern
(Преюдициално запитване, отправено от Bundesverwaltungsgericht)
Решение на Съда (голям състав) от 4 октомври 2024 година
„Преюдициално запитване — Селско стопанство и рибарство — Биологични продукти — Регламент (ЕС) 2018/848 — Правила за биологично производство — Член 16 — Етикетиране — Член 30 — Термини, отнасящи се до биологичното производство — Член 33 — Лого на Европейския съюз за биологично производство — Условия за използване — Съответствие на продукта с Регламент 2018/848 — Членове 45 и 48 — Внос на продукти, произхождащи от трета държава, с цел да бъдат пуснати на пазара на Съюза като биологични продукти — Равностойност на правилата за производство на тази трета държава с правилата на Регламент 2018/848 — Използване на логото за биологично производство на третата държава“
Селско стопанство — Обща селскостопанска политика — Начин за биологично производство на земеделски продукти и неговото означаване върху земеделските продукти и храните — Регламент 2018/848 — Етикетиране на внесени от трета държава биологични продукти, които не съответстват на правилата за производство на посочения регламент — Равностойност на правилата за производство на тази трета държава с правилата на Регламент 2018/848 — Използване на логото на Европейския съюз за биологично производство и на термини, отнасящи се до биологичното производство — Недопустимост — Използване на логото за биологично производство на третата държава, съдържащо термини, идентични на тези, отнасящи се до биологично производство на Съюза — Допустимост
(член 16, параграф 1, член 30, параграфи 1 и 2, член 33, параграф 1, член 45, параграф 1, буква б), подточка iii), член 48, параграф 1 и точка 2.2.2, буква е) от част IV, приложение II към Регламент 2018/848 на Европейския парламент и на Съвета]
(вж. т. 51, 62—64, 66—68, 75, 76, 79, 84 и 85 и диспозитива)
Резюме
Сезиран по реда на преюдициалното производство от Bundesverwaltungsgericht (Федерален административен съд, Германия), Съдът уточнява условията за използване на логото на Европейския съюз за биологично производство в случай на внос на продукти, които освен биологични продукти съдържат и витамини и минерали, които не произхождат от биологично земеделие.
Herbaria произвежда напитка, наречена „Blutquick“, съставена от смес от плодови сокове и извлеци от билки, получени от биологично производство. Към тази напитка, която се предлага на пазара като хранителна добавка, са добавени витамини с нерастителен произход и железен глюконат. Върху опаковката са поставени логото на Европейския съюз за биологично производство, националният знак за биологично производство, както и указание за произхода на съставките, получени от „контролирано биологично производство“.
Тъй като счита, че тази напитка не е в съответствие с член 27, параграф 1, буква е) от Регламент № 889/2008 (
1
), защото съдържа минерали и витамини с нерастителен произход, въпреки че законът не изисква това (
2
), Bayerische Landesanstalt für Landwirtschaft (Служба по земеделие на провинция Бавария, Германия) разпорежда на Herbaria да заличи указанието за биологично производство, защитено съгласно член 23 от Регламент № 834/2007 (
3
) при етикетирането, рекламата и предлагането на пазара на Blutquick.
Herbaria обжалва това решение пред запитващата юрисдикция. Пред нея Herbaria вече не оспорва несъответствието на продукта си с правото на Европейския съюз (
4
) и следователно забраната за използването на логото на Европейския съюз за биологично производство, на националния знак за биологично производство и на термини, отнасящи се до биологичното производство. Herbaria обаче твърди, че съгласно Регламент 2018/848 (
5
) тази забрана не се отнася за конкурентен на Blutquick продукт, внасян от Съединените щати, въпреки че не съответства на правилата на правото на Съюза за производство, което представлява неравно третиране в нарушение на член 20 от Хартата на основните права на Европейския съюз.
При тези обстоятелства запитващата юрисдикция отправя до Съда по-конкретно въпроса дали Регламент 2018/848 позволява логото на Европейския съюз за биологично производство или термини, отнасящи се до биологично производство, да се използват за продукт, внесен от трета държава при условията, предвидени от този регламент, въпреки че не отговаря изцяло на изискванията, поставени от посочения регламент.
В решението си, постановено от голям състав, Съдът тълкува Регламент 2018/848 (
6
) в смисъл, че нито логото на Европейския съюз за биологично производство, нито, по принцип, термини, отнасящи се до биологичното производство, могат да се използват за етикетирането на продукт, внесен от трета държава, чиито правила за производство са признати за равностойни на предвидените в този регламент, с цел да бъде пуснат на пазара в Европейския съюз като биологичен продукт, при положение че съдържа минерали и витамини с нерастителен произход, които законът не изисква, и поради това не отговаря на изискванията на член 16, параграф 1 от посочения регламент. Логото на тази трета държава за биологично производство обаче може да се използва в Съюза за такъв продукт дори когато това лого съдържа термини, отнасящи се до биологичното производство по смисъла на Регламент 2018/848.
Съображения на Съда
Съдът приема, че текстът на член 30, параграф 2 и на член 33, параграф 1 от Регламент 2018/848 сочи, че използването на логото на Европейския съюз за биологично производство и на термини, отнасящи се до биологичното производство, е разрешено за биологични продукти, независимо дали са произведени в Съюза или са внесени от трета държава с цел да бъдат пуснати на пазара в Съюза като биологични продукти, само при условие че са в съответствие с установените в този регламент изисквания.
Това тълкуване се потвърждава от контекста, в който се вписват тези разпоредби. Всъщност Регламент 2018/848 въвежда разграничение между продуктите, произведени в Съюза (
7
) и внесените от трета държава с цел да бъдат пуснати на пазара в Съюза като биологични продукти, които трябва да отговарят на условията по член 45 от Регламент 2018/848, и по-конкретно на едно от трите условия, предвидени в подточки i)—iii) от член 45, параграф 1, буква б) от посочения регламент. Тези три условия визират съответно хипотезата, при която внесените продукти съответстват на глави II, III и IV от посочения регламент [хипотеза по подточка i)], тази, при която те се уреждат от равностойни правила в държавата им на произход, признати за такива на основание търговско споразумение [хипотеза по подточка ii)], и накрая тази, при която равностойността на тези правила е призната по силата на едностранна мярка на Съюза [хипотеза по подточка iii)].
Сред тези три условия обаче само това по подточка i) изисква внесеният продукт да съответства на разпоредбите на глави II, III и IV от този регламент. Следователно продукт, съответстващ на хипотезата по член 45, параграф 1, буква б), подточка iii) от Регламент 2018/848 (
8
), въпреки че не отговаря на всички правила за производство, посочени в глава III от този регламент, може да бъде пуснат на пазара в Съюза като биологичен продукт, стига да произхожда от трета държава, чиито действащи правила за производство са признати от Съюза за равностойни на тези в посочената глава III, и да отговаря на посочените правила. Съдът уточнява, че понятието „равностойност“ на правилата за производство на съответната трета държава предполага те да преследват същите цели и да се подчиняват на същите принципи посредством прилагането на правила, които осигуряват една и съща степен на гарантиране на съответствие като изискваната от правната уредба на Съюза по отношение на произведените в Съюза продукти (
9
).
За сметка на това нито една разпоредба на Регламент 2018/848 не позволява използването на логото на Европейския съюз за биологично производство и на термини, отнасящи се до биологичното производство за продукти с произход от трети държави, признати за целите на равностойността, които, макар да могат да се внасят в Съюза на основание на член 45, параграф 1, буква б), подточка iii) от този регламент, не отговарят на установените в него правила за производство.
В потвърждение на това тълкуване са, по-нататък, целите на Регламент 2018/848, сред които са по-конкретно запазване на доверието на потребителите в продуктите, обозначени като биологични, като им се предоставя ясна и недвусмислена информация, че продуктът, върху който е поставено логото на Европейския съюз за биологично производство или термини, отнасящи се до биологичното производство, съответства напълно на всички предвидени в посочения регламент изисквания, а не само на равностойни на него правила.
Същевременно възможността да се използва логото на Европейския съюз за биологично производство или термини, отнасящи се до биологичното производство, както за продуктите, произведени в Съюза или в трети държави при спазване на установените с Регламент 2018/848 правила за производство, така и за произведените в трети държави само в съответствие със стандарти, равностойни на тези правила за производство, не дава възможност на потребителите да разберат дали даден внесен продукт отговаря на всички правила за производство, установени в Регламент 2018/848, или само на правила за производство на третата държава, от която е внесен, равностойни на правилата на този регламент.
В това отношение обозначаването на произхода, което трябва да се добави по силата на член 32, параграф 2 от Регламент 2018/848, когато върху продукт се използва логото на Европейския съюз за биологично производство, уточняващо мястото, където са отгледани земеделските суровини в състава на продукта, не е достатъчно, за да се избегне всяко двусмислие за потребителите.
От това следва, че за да се улесни международната търговия с трети държави и да се гарантира полезното действие на член 45, параграф 1, буква б), подточка iii) от Регламент 2018/848, който предоставя на Европейската комисия правомощието да признава, че правила на трета държава са равностойни на правилата на този регламент, внесените на основание на тази разпоредба продукти, които имат достъп до пазара на Съюза като биологични продукти, трябва да могат да използват логото за биологично производство на третата държава, от която произхождат, дори когато това лого съдържа термини, идентични на отнасящите се до биологичното производство по смисъла на член 30, параграф 1 от този регламент и на приложение IV към него.
(
1
)	Регламент на Комисията (ЕО) № 889/2008 от 5 септември 2008 година за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола (ОВ L 250, 2008 г., стр. 1).
(
2
)	Добавянето на витамини и минерали към преработени продукти, за които е използван терминът „биологичен“, е разрешено по силата на приложимите регламенти единствено ако тяхната употреба се изисква от закона.
(
3
)	Регламент (EО) № 834/2007 на Съвета от 28 юни 2007 година относно биологичното производство и етикетирането на биологични продукти и за отмяна на Регламент (ЕИО) № 2092/91 (ОВ L 189, 2007 г., стр. 1).
(
4
)	В случая член 16, параграф 1 от Регламент 2018/848 във връзка с точка 2.2.2, буква е), подточка i) от част IV, приложение II към него, който по същество е заместил член 27, параграф 1, буква е) от Регламент № 889/2008.
(
5
)	Регламент (ЕС) 2018/848 на Европейския парламент и на Съвета от 30 май 2018 година относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ L 150, 2018 г., стр. 1).
(
6
)	В случая член 30, параграф 2 и член 33, параграф 1 от Регламент 2018/848.
(
7
)	Които трябва да отговарят на подробните правила за производство, съдържащи се в част IV от приложение II към Регламент 2018/848 и във всички актове за изпълнение, посочени в член 16, параграф 3 от него.
(
8
)	Какъвто е случаят пред запитващата юрисдикция.
(
9
)	Член 3, точка 64 от Регламент 2018/848.